Ir-Regolament tal-Kunsill (KE) Nru 2184/96
tat-28 ta’ Ottubru tal-1996
li jikkonċerna l-importazzjonijiet fil-Komunità tar-ross li joriġina u ġej mill-Eġittu
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 113 tiegħu,
Wara li kkunsidra l-proposta mill-Kummissjoni,
Billi l-Komunità u r-Repubblika Għarbija ta’ l-Eġittu ftehmu, fi Ftehim fil-forma ta’ Skambju ta’ Ittri, li d-dazji doganali li għandhom jiġu applikati għal importazzjoni tar-ross (Kodiċi NM 1006) li joriġina u ġej mill-Eġittu għandhom ikunu dawk ikkalkulati skond l-Artikolu 12 tar-Regolament tal-Kunsill (KEE) Nru 1418/76 tal-21 ta’ Ġunju tal-1976 dwar l-organizzazzjoni komuni tas-suq tar-ross [1], imnaqqsin b’ammont egwali għal 25 % tal-valur ta’ dawk id-dazji, u dak it-tnaqqis mogħti ma għandux ikun iżjed suġġett għall-ġbir mill-Eġittu ta’ taxxa ta’ l-esportazzjoni fuq il-prodott;
Billi r-Regolament tal-Kunsill (KEE) Nru 1250/77 tas-17 ta’ Mejju tal-1977 li jikkonċerna l-importazzjoni tar-ross mir-Repubblika Għarbija ta’ l-Eġittu [2] għandu jitħassar kif xieraq,
ADOTTA DAN IR-REGOLAMENT:
L- Artikolu 1
Id-dazji doganali fuq l-importazzjoni fil-Komunità tar-ross (Kodiċi NM 1006) li joriġina u li ġej mill-Eġittu għandhom ikunu dawk ikkalkulati skond l-Artikolu 12 tar-Regolament (KEE) Nru 1418/76 imnaqqsin b’ammont ugwali għal 25 % tal-valur ta’ dawk id-dazji, fil-limiti ta’ volum annwali ta’ 32000 tunnellata.
L- Artikolu 2
L-arranġamenti għall-implimentazzjoni ta’ dan ir-Regolament, inklużi xi miżuri ta’ sorvelljanza, għandhom jiġu adottati skond il-proċedura stabbilita fl-Artikolu 27 tar-Regolament (KEE) Nru 1418/76.
Artikolu 3
Ir-Regolament (KEE) Nru 1250/77 huwa b’dan imħassar:
L- Artikolu 4
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jkun japplika mill-1 ta’ Mejju tal-1996.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fit-28 ta’ Ottubru 1996.